b"\n_START_ARTICLE_\nIrland\n_START_SECTION_\nGeografi\n_START_PARAGRAPH_\n\xc3\x98en Irland har et areal p\xc3\xa5 84.421 km\xc2\xb2, hvoraf 83\xc2\xa0% tilh\xc3\xb8rer Republikken Irland. \xc3\x98en er afgr\xc3\xa6nset af Atlanterhavet mod vest. Mod nord\xc3\xb8st af Nordkanalen, i \xc3\xb8st af det Irske hav, i syd\xc3\xb8st af Skt. Georges Kanal, og i sydvest af det Keltiske hav. _NEWLINE_Kun tre af Irlands bjerge er over 1.000 meter, mens 455 bjerge er over 500 meter. Det h\xc3\xb8jeste bjerg er det 1.038 meter h\xc3\xb8je Carrauntoohil i Macgillycuddy's Reeks, en k\xc3\xa6de af sandstensformede bjerge i Kerry. Her ligger ogs\xc3\xa5 de to andre irske bjerge over 1.000 meter. Andre kendte bjerge er Mount Brandon og Croagh Patrick._NEWLINE_Den st\xc3\xb8rste flod er Shannon, som udmunder i den 113 kilometer lange tidevandsp\xc3\xa5virkede fjord, the Shannon Estuary. Inklusive dette fjordomr\xc3\xa5de er River Shannon 340 kilometer lang. Floden deler det centrale lavland fra den mere kuperede vestlige del. Andre st\xc3\xb8rre floder er Bann, Blackwater, \xc2\xabde tre s\xc3\xb8stre\xc2\xbb Nore, Suir og Barrow, Liffey og Boyne._NEWLINE_Irlands kyst er pr\xc3\xa6get af mange halv\xc3\xb8er med bugter og fjorde. B\xc3\xa5de bugter, fjorde og inds\xc3\xb8er betegnes med det irsk-g\xc3\xa6liske Lough. \xc3\x98stkysten syd for Nordirland har ikke mange bugter. Men der er undtagelser: Cooley-halv\xc3\xb8en mellem Carlingford Lough og Dundalkbugten, halv\xc3\xb8en Howth og Dublin Bugt ved udl\xc3\xb8bet af Liffey og Wexford Harbour i syd ved byen Wexford. Den st\xc3\xb8rste \xc3\xb8 p\xc3\xa5 \xc3\xb8stkysten er Lambay nord for Dublin. Den vestlige kyst best\xc3\xa5r af klipper, bakker og af landskaber med mange bugter, halv\xc3\xb8er og \xc3\xb8er._NEWLINE_ _NEWLINE_De st\xc3\xb8rste byer i Irland er: Hovedstaden Dublin med 1.045.769 indbyggere, som ligger ved \xc3\xb8stkysten. I syd ligger Cork med 190.384 indbyggere. Limerick med 90.757 indbyggere ligger i den vestlige midte. Galway har 72.729 indbyggere og ligger ved vestkysten. Waterford, hvor der bor 49.213 mennesker, ligger ved den syd\xc3\xb8stlige kyst. (Se Byer i Irland).\n_START_SECTION_\nKlima\n_START_PARAGRAPH_\nIrland har et maritimt klima og er kraftig p\xc3\xa5virket af Atlanterhavet og Golfstr\xc3\xb8mmen i vest. Klimaet ligner Storbritanniens, men med mindre temperaturvariationer og over 50\xc2\xa0% mere nedb\xc3\xb8r. Den h\xc3\xb8jeste sommertemperatur er sj\xc3\xa6ldent over 30 \xc2\xbaC. Om vinteren kan der af og til optr\xc3\xa6de frost, men temperaturen kommer sj\xc3\xa6ldent under seks minusgrader. Kulde fra nord eller \xc3\xb8st har som regel d\xc3\xa6mpet sig p\xc3\xa5 vejen over havet til Irland, og det koldeste, der nogensinde er m\xc3\xa5lt, er 19 minusgrader. Om vinteren er der i gennemsnit kun en uge med sne, dog lidt flere dage i h\xc3\xb8jereliggende omr\xc3\xa5der. Langs atlanterhavskysten er der derimod n\xc3\xa6sten ingen dage med sne. Sommeren er forholdsvis k\xc3\xb8lig med samme temperaturer som i Skotland, og i de nordligste omr\xc3\xa5der n\xc3\xa5r temperaturen sj\xc3\xa6ldent over 20\xc2\xa0\xc2\xb0C. Det regner meget i Irland. I nogle omr\xc3\xa5der er det m\xc3\xa5lt op til 275 regnvejrsdage om \xc3\xa5ret._NEWLINE_Nedb\xc3\xb8ren fordeler sig j\xc3\xa6vnt over hele \xc3\xb8en, men de vestlige omr\xc3\xa5der f\xc3\xa5r de st\xc3\xb8rste m\xc3\xa6ngder. Vestkystomr\xc3\xa5derne er ogs\xc3\xa5 udsat for kraftige vinde, n\xc3\xa5r vinterstormene fra vest passerer forbi. Den t\xc3\xb8rreste tid om \xc3\xa5ret er sidst p\xc3\xa5 for\xc3\xa5ret og tidligt om sommeren, s\xc3\xa6rligt i de nordlige og \xc3\xb8stlige egne. Dublin ligger i det t\xc3\xb8rreste omr\xc3\xa5de af Irland med en \xc3\xa5rlig gennemsnitlig nedb\xc3\xb8rsm\xc3\xa6ngde p\xc3\xa5 762 mm, mens vestkysten af Irland har omkring 1.400-1.500 mm. Der er sj\xc3\xa6ldent tordenvejr i Irland. De nordvestlige omr\xc3\xa5der har tordenvejr omkring 10 gange om \xc3\xa5ret, oftest om vinteren.\n_START_SECTION_\nIrsk litteratur\n_START_PARAGRAPH_\nIrsk litteratur str\xc3\xa6kker sig over 1.500 \xc3\xa5r tilbage i historien. De f\xc3\xb8rste spor af sproget er gravskrifter i Ogam-alfabetet, som svarer til Runealfabetet. I de f\xc3\xb8rste litter\xc3\xa6re kilder fra 700- og 800-tallet blev det latinske alfabet indf\xc3\xb8rt af kristne mision\xc3\xa6rer. _NEWLINE_Indtil 1100-tallet var den irske litteratur en aristokratisk litteratur og blev varetaget af en professionel gruppe filid (seere). De skulle kende sagaerne og sl\xc3\xa6gthistorierne og digte lovprisninger og s\xc3\xa5ledes hylde den styrende klasses pragt. Fra 1100-tallet blev traditionerne forvaltet af verdslige familier, hvor digtningen gik videre til n\xc3\xa6ste generation. _NEWLINE_I 1800-tallet begyndte en str\xc3\xb8mning, der skulle bringe Irlands keltiske fortid til h\xc3\xa6der igen. Charlotte Brooke (cirka 1740-1793) var den f\xc3\xb8rste, som arbejdede for at f\xc3\xa5 irsk litteratur oversat til engelsk. Efterh\xc3\xa5nden bredte interessen sig blandt irerne for deres oprindelige sprog og kultur. Poesien fik sin store ud\xc3\xb8ver i Thomas Moore, der med sine Irish Melodies gav irske melodier engelsk tekst._NEWLINE_I slutningen af 1800-tallet udgav Oscar Wilde og George Bernard Shaw deres v\xc3\xa6rker, men de skrev hverken om eller for Irland og udgjorde slutningen af en angloirsk tradition, der \xc3\xa6ndrede karakter. Den republikanske bev\xc3\xa6gelse, som endte med at f\xc3\xb8re til irsk uafh\xc3\xa6ngighed, havde sine digtere, Patrick Pearse, Thomas MacDonagh og Joseph Mary Plunkett. De blev alle henrettet efter P\xc3\xa5skeopstanden 2. p\xc3\xa5skedag 1916._NEWLINE_Enkelte irske forfattere skriver stadig p\xc3\xa5 irsk, men de fleste kendte irske v\xc3\xa6rker af forfattere som William Butler Yeats, James Joyce, Samuel Beckett, George Augustus Moore er skrevet p\xc3\xa5 engelsk._NEWLINE_George Moore skrev romaner efter m\xc3\xb8nster af fransk naturalisme, men er mest kendt for sit erindringsv\xc3\xa6rk Hail and Farewell, hvor han beskriver periodens ledende litter\xc3\xa6re skikkelser. Videre skrev James Stephens (1882-1950) fantasifulde historier. James Joyce overskyggede alle med sit enest\xc3\xa5ende forfatterskab og i s\xc3\xa6rdeleshed romanen Ulysses. Nye navne i angloirsk litteratur er Roddy Doyle, Sebastian Barry, Patrick McCabe og Joseph O'Connor.\n_START_SECTION_\nSport\n_START_PARAGRAPH_\nGaelic football, Hurling, og den af kvinder spillede variant Camogie, er udbredt over alt i Irland Der er 800.000 medlemmer i Gaelic Athletic Association og 2.800 foreninger med omkring 180.000, der spiller i Gaelic Football, og cirka 100.000 Hurling-spillere. Finalen i All-Ireland Championships, hvor ogs\xc3\xa5 de nordirske Countys spiller med, finder hvert \xc3\xa5r sted i Croke Park Stadion i Dublin._NEWLINE_Fodbold og Rugby er ogs\xc3\xa5 popul\xc3\xa6rt. Football Association of Ireland (FAI) er Irlands nationale fodboldforbund, som administrerer FAI Cuppen, Football League of Ireland Cup, FAI League of Ireland og landsholdet._NEWLINE_Det irske Rugby-landshold regnes for at v\xc3\xa6re en af verdens bedste hold og deltager hvert fjerde \xc3\xa5r i verdensmesterskaberne og i den \xc3\xa5rlige seks-nationers-turnering med Europas bedste rugby-hold. Det irske landshold har siden grundl\xc3\xa6ggelsen 1874 repr\xc3\xa6senteret b\xc3\xa5de republikken Irland og Nordirland. Udvalgte fra de fire irske provinser Ulster, Munster, Leinster og Connacht spiller i Celtic League, som er den h\xc3\xb8jeste professionelle liga med hold fra Irland, Wales og Skotland. Desuden er der de nationale irske mesterskaber. Nationalstadion er Aviva Stadium i Dublin. Der afvikles ogs\xc3\xa5 landskampe p\xc3\xa5 Ravenhill Stadium i Belfast._NEWLINE_Det irske fodboldlandshold udviklede sig fra begyndelsen af 1980'erne, efter at man fik de professionelle irske spillere i England til at spille for Republikken Irlands landshold. Holdet kom i 1990 overraskende i kvartfinalerne ved verdensmesterskaberne i Italien og kvalificerede sig til VM 1994 i USA og til VM 2002 i Japan og Sydkorea. Den nationale fodboldliga, Eircom League, best\xc3\xa5r af to divisioner med halvprofessionelle spillere. Premier League best\xc3\xa5r af 12 hold, of First Division af 10n. ligaen er organiseret af det irske fodboldforbund FAI.\n_START_SECTION_\nLuftfart\n_START_PARAGRAPH_\nDet er tre store internationale lufthavne i Irland: Dublin, Shannon og Cork. Det nationale flyselskab hedder Aer Lingus, mens det st\xc3\xb8rste flyselskab er lavprisflyselskabet Ryanair. Ruten mellem London og Dublin er den mest brugte internationale rute i Europa og har 4,5 millioner passagerer (2006). Der er s\xc3\xa6rligt gode forbindelser mellem Irland og USA, med direkte flyvninger til 10 byer fra Dublin og Shannon. Alle st\xc3\xb8rre amerikanske flyselskaber samt Air Canada og Aer Lingus har ruter mellem Irland og Nordamerika.\n_START_SECTION_\nJernbaner\n_START_PARAGRAPH_\nDet statslige jernbaneselskab hedder Iarnr\xc3\xb3d \xc3\x89ireann. Dublin er center for et jernbanenetv\xc3\xa6rk med to hovedstationer (Heuston og Connolly) og linjer ud til andre st\xc3\xb8rre byer. Enterprise er en samarbejdslinje mellem Translink i Nordirland og Iarnr\xc3\xb3d \xc3\x89ireann og binder Dublin sammen med Belfast.\n_START_SECTION_\nBusrutenet\n_START_PARAGRAPH_\nForuden jernbaneforbindelserne er andre byer og bym\xc3\xa6ssige bebyggelser bundet sammen af det nationale busselskab Bus Eireann, som ogs\xc3\xa5 driver mange lokale linjer uden for Dublin.\n_START_SECTION_\nDublins kollektive trafik\n_START_PARAGRAPH_\nDublin har forbedret den offentlige transport, som i dag best\xc3\xa5r af forstadsjernbanen DART, sporvejnettet Luas i syd og vest samt et godt udbygget busnet og et udbredt tognetv\xc3\xa6rk til omkringliggende byer i nord og vest. DART-systemet er under udvidelse og opgradering, Luas-netv\xc3\xa6rket skal udvides med flere linjer ved siden af byggeriet af en ny metro, som inkluderer en linje til flyvepladsen. Alt dette foreg\xc3\xa5r i regi af projektet Transport 21.\n_START_SECTION_\nF\xc3\xa6rgeforbindelser\n_START_PARAGRAPH_\nDer er en r\xc3\xa6kke f\xc3\xa6rgeforbindelser mellem Irland og Storbritannien, samt Isle of Man i Det Irske Hav og Frankrig.\n_START_SECTION_\nTurisme\n_START_PARAGRAPH_\nFor hver to udenlandske turister, der bes\xc3\xb8ger Irland, er den ene fra Storbritannien._NEWLINE_De irske campingpladser har \xc3\xa5bent i sommerhalv\xc3\xa5ret. Irland t\xc3\xa6ller omkring 670 hoteller og 200 g\xc3\xa6stehuse. Man kan v\xc3\xa6lge mellem g\xc3\xa6stehuse, der kun tilbyder morgenmad og logi, de s\xc3\xa5kaldte bed & breakfast eller g\xc3\xa6stehuse \xe2\x80\x93 guest houses \xe2\x80\x93 med op til helpension. Der er to forskellige vandrehjemsorganisationer. Independent hostels er et privat foretagende, der r\xc3\xa5der over adskillige vandrerhjem godkendt af det irske turistr\xc3\xa5d. Youth hostels kr\xc3\xa6ver medlemskort og drives af Irish Youth Hostels Association. Det er ogs\xc3\xa5 muligt at bo i farmhouses, townhouses, countryhomes, pensionater og indkvartering med self-catering.\n_START_SECTION_\nRolle\n_START_PARAGRAPH_\nI kraft af Irlands geografiske beliggenhed ved EU's nordvestlige gr\xc3\xa6nse udg\xc3\xb8r landet et mindre strategisk sted for omverdenen, og med det ses ingen direkte ydre trussel eller fremtidige invasioner af landet. Irland har l\xc3\xa6nge f\xc3\xb8rt en neutralitetspolitik og er blevet internationalt anerkendt som permanent neutral, hvilket indeb\xc3\xa6rer, at landet ved mellemstatslige aftaler har forpligtet sig til at opretholde neutraliteten i alle fremtidige krige. _NEWLINE_Irland var neutralt under 2. verdenskrig og f\xc3\xb8rer en pacifistisk politik, hvorfor landets milit\xc3\xa6re kapacitet er relativt beskeden. Irland har dog en tradition for at engagere sig i FN's fredsbevarende styrker. Siden 2008 deltager Irland ogs\xc3\xa5 i det europ\xc3\xa6iske samarbejde med at opbygge milit\xc3\xa6re hasteinsatsstyrker, EU's kampstyrker, hvor man har bidraget med personale til b\xc3\xa5de Nordic Battlegroup 08 (NBG 08) og Nordic Battlegroup 11 (NBG 11)."